  Виталий Пронин Сад чакламын 40 интылы.Можга ёросысь Черёмушки черкогуртын улӥсьёс туж кемалась нылпи сад сярысь уйбырто ни вал. Та нуналъёсы малпанъёссы зэмазы - сад усьтӥзы.Черёмушки - ёросысь огез бадӟымез черкогурт. Садзы вуж вал ни, тупатъятэк отчы нылпиосты пыртыны кышкаллязы. Соин ик гуртоос нылпиоссэс федерал трасса вамен Льнозавод гуртысь садэ нулло вал. Табере олокытчы дыртонэз ӧвӧл. Ужбергатӥсь юрттэмен, асьсэлэсь садзэс тупатъязы, выльдӥзы, буязы - уд ик тодма ни. Сад чакламын 40 интылы. Зэм, группаос ужалозы юртлэн нырысетӥ этажаз гинэ. Нош 2-тӥ но 3-тӥ этажын улыны тупамон квартираос луозы. Али соосты йылаз-пумаз вутто. Но нылпиос садэ вамыштыны быгатозы ни 1-тӥ сентябре ик.- Туэ ар кутсконын 3-ысен 7 аресозь вань пиналъёсты садэ интыяны быгатӥмы, - Черёмушкиысь садэз усьтонын шуиз Удмуртилэн Тӧроез Александр Соловьев. - Но улон интыяз уг сылы. Нылпиос уногес но уногес вордӥсько. Соин ик эшшо тросгес садъёсты усьтыны, вужъёссэ тупатъяны луонлыкъёс утчаськомы.Сергей Захаров Туспуктэм: udmurt.ru  